CELEX: 52019PC0006
Language: ro
Date: 2019-01-17
Title: Propunere de DECIZIE DE PUNERE ÎN APLICARE A CONSILIULUI privind autorizarea Franței în vederea aplicării unei rate reduse de impozitare a benzinei fără plumb utilizate drept carburant și eliberate pentru consum în departamentele din insula Corsica în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 17.1.2019
            COM(2019) 6 final
            2019/0004(NLE)
            Propunere de
            DECIZIE DE PUNERE ÎN APLICARE A CONSILIULUI
            privind autorizarea Franței în vederea aplicării unei rate reduse de impozitare a benzinei fără plumb utilizate drept carburant și eliberate pentru consum în departamentele din insula Corsica în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Impozitarea produselor energetice și a energiei electrice în UE este reglementată de Directiva 2003/96/CE a Consiliului (denumită în continuare „directiva”). Această directivă precizează produsele impozabile, utilizările care determină impozitarea lor și ratele minime aplicabile în funcție de utilizarea lor drept carburanți, în anumite scopuri industriale sau comerciale ori pentru încălzire.
            
            
               În temeiul articolului 19 alineatul (1) din directivă, Consiliul, hotărând în unanimitate la propunerea Comisiei, poate autoriza orice stat membru să introducă scutiri sau reduceri suplimentare de accize din motive de politică specifice.
            
            
               Prezenta propunere are drept obiectiv să permită Franței aplicarea în continuare a unei reduceri a ratei de impozitare a benzinei fără plumb utilizate drept carburant și eliberate pentru consum în departamentele din insula Corsica, în scopul compensării parțiale a costurilor suplimentare ocazionate de izolarea geografică și de dificultățile de aprovizionare.
            
            
               •Cererea și contextul general al acesteia
            
            
               Decizia 2007/880/CE a Consiliului din 20 decembrie 2007 a autorizat Franța să aplice o rată redusă a accizei la benzina fără plumb utilizată drept carburant și eliberată pentru consum în departamentele din Corsica, cu condiția ca reducerea să nu depășească nivelul costurilor suplimentare de transport, depozitare și distribuție în comparație cu Franța continentală. Decizia de punere în aplicare a Consiliului 2013/192/UE din 22 aprilie 2013 a autorizat Franța să aplice în continuare o rată redusă de impozitare a benzinei fără plumb utilizate drept carburant și eliberate pentru consum în departamentele din insula Corsica în conformitate cu articolul 19 din Directiva 2003/96/CE. Obiectivul acestor decizii este de a permite Franței să compenseze parțial costurile suplimentare generate de izolarea geografică și de dificultățile de aprovizionare. În aplicarea deciziei menționate, Franța a aplicat o reducere de 1 EUR per hectolitru pentru benzina fără plumb.
            
            
               Prin scrisoarea din data de 26 septembrie 2018, autoritățile franceze au solicitat autorizarea de a continua să aplice o reducere de 1 EUR pe hectolitru pentru o perioadă de șase ani, de la 1 ianuarie 2019 până la 31 decembrie 2024. Prin scrisorile din 25 octombrie 2018 și 7 noiembrie 2018, Franța a prezentat informații suplimentare privind justificarea cererii de derogare. 
            
            
               Ca și în cererile anterioare, autoritățile franceze au susținut că reducerea ratei accizei este necesară pentru a compensa o parte din prețul mai ridicat al benzinei fără plumb. Prețul la pompă pentru benzina fără plumb (SSP 95) în Corsica, în septembrie 2018, a fost de 1,67 EUR pe litru comparativ cu un preț mediu de 1,63 EUR pe litru pe teritoriul francez (în perimetrul principalilor furnizori francezi, cu excepția celor cu amănuntul), din cauza caracterului insular al Corsicăi. 
            
            
               Potrivit autorităților franceze, la baza acestui cost suplimentar stau mai multe motive.
            
            
               (1)
                     Având în vedere că nu există nicio rafinărie în Corsica, costurile de transport și de distribuție sunt mai mari pentru livrarea combustibilului în această zonă, din cauza costurilor suplimentare asociate transportului maritim și rutier (distanță mai lungă și durată mai mare a călătoriei). Distanța de la cea mai apropiată rafinărie din Fos-sur-Mer la cele două antrepozite de depozitare din Corsica, în Luciano și în Ajaccio, este de 358 km (din care 182 km pe mare) și respectiv 315 km (din care 170 km pe mare). Transportul către aceste antrepozite are loc exclusiv cu vaporul, în timp ce toate antrepozitele situate în Franța continentală sunt direct legate de o rafinărie prin intermediul unei rețele de conducte, ceea ce reduce considerabil costurile de transport. De exemplu, costurile de transport către Corsica sunt de patru până la cinci ori mai mari decât costurile pentru un transport prin conducte între Le Havre și regiunea Paris.
            
            
               (2)
                     Din cauza capacității mult mai mici a celor două antrepozite din Corsica (respectiv 16 000 m3 și 19 000 m3), sunt necesare livrări mai frecvente către acestea. Investițiile în întreținerea și asigurarea conformității instalațiilor, precum și costurile cu personalul nu sunt legate de volumul de tranzacții comerciale al antrepozitelor. Volumul total de combustibil intrat în aceste antrepozite este mai mic de 400 000 m3 pe an, ceea ce reprezintă jumătate din volumul mediu pentru un antrepozit de pe continent. Prin urmare, costul de depozitare pe m3 este mai mare în Corsica.
            
            
               (3)
                     Costurile fixe suportate de distribuitori trebuie absorbite de un volum de vânzări mai mic din cauza populației scăzute. Densitatea populației este de 37,7/km2 în Corsica comparativ cu 118/km2 (Insee 2018) în Franța continentală. De asemenea, terenurile sunt foarte muntoase (90 % munți), iar la fiecare stație de alimentare se vinde un volum mic de carburant. Prin urmare, zonele de distribuție sunt izolate și situate la distanță una față de alta. Numărul de locuitori pe stație de alimentare (este de 2 485, comparativ cu o medie de 5 768 pe teritoriul francez, iar volumul vânzărilor pe stație de alimentare se ridică la 2 278 m3 pentru Corsica, în comparație cu 4 149 m3 în Franța continentală).
            
            
               După cum este ilustrat în tabelul de mai jos, cotațiile internaționale ale prețului benzinei pentru Corsica și Franța continentală sunt aceleași, ridicându-se la 46,62 EUR per 100 litri. Diferența dintre costurile brute de transport este foarte mare între Franța continentală și Corsica, de 13,87 EUR la 100 de litri și respectiv de 35,05 EUR la 100 de litri. În pofida ratelor mai mici de impozitare (atât impozitarea energiei, cât și TVA) prețul final pentru benzina fără plumb este mai mare în Corsica decât în Franța continentală.
            
            
               Tabelul de mai jos arată structura prețului la benzină și motorină în octombrie 2018.
            
            
               Prețul carburantului (EUR per hl)
            
            
                     
                        Prețul mediu al benzinei în EUR per 100 litri 
                     
                  
                  
                     
                        Franța continentală
                     
                     
                  
                  
                     
                        Corsica
                     
                     
                  
                  
                     
                        Corsica de Sud
                     
                     
                  
               
                     
                        Prețul, inclusiv taxele
                     
                  
                  
                     
                        155,55
                     
                  
                  
                     
                        168,33
                     
                  
                  
                     
                        167,78
                     
                  
               
                     
                        TVA
                     
                  
                  
                     
                        25,93
                     
                  
                  
                     
                        19,37
                     
                  
                  
                     
                        19,30
                     
                  
               
                     
                        Impozitul pe energie 
                     
                  
                  
                     
                        69,14
                     
                  
                  
                     
                        67,29
                     
                  
                  
                     
                        67,29
                     
                  
               
                     
                        Marja brută de transport și distribuție
                     
                  
                  
                     
                        13,87
                     
                  
                  
                     
                        35,05
                     
                  
                  
                     
                        34,57
                     
                  
               
                     
                        Cotațiile internaționale
                     
                  
                  
                     
                        46,62
                     
                  
                  
                     
                        46,62
                     
                  
                  
                     
                        46,62
                     
                  
               
               Sursă: www.prix-carburants.gouv.fr
            
            
               Franța a indicat, de asemenea, că măsura se înscrie în politica specifică a guvernului în favoarea dezvoltării în Corsica, justificată de handicapul insularității. 
            
         
         
            
               •Dispoziții în domeniul vizat de propunere
            
            
               Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității. 
            
            
               •Evaluarea măsurii în temeiul articolului 19 din Directiva 2003/96/CE
            
            
               Considerații specifice de politică
            
            
               Articolul 19 alineatul (1) primul paragraf din directivă are următorul conținut: 
            
            
               „Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.”
            
            
               Diferențierea fiscală îi plasează pe consumatorii de benzină fără plumb din Corsica pe picior de egalitate cu cei de pe continent, prin compensarea parțială a costurilor suplimentare suportate de consumatorii din Corsica. Astfel, măsura propusă corespunde obiectivelor politicii regionale și de coeziune. 
            
            
               Reducerea fiscală nu depășește costurile suplimentare de transport și de distribuție suportate de consumatorii din Corsica. Reducerea de 10 EUR per 1 000 l a costului benzinei fără plumb este mult mai mică decât diferența dintre prețurile finale. 
            
            
               Rata redusă de impozitare aplicată în prezent pentru consumul de benzină fără plumb în Corsica (672,9 EUR/1 000 l) rămâne semnificativ mai ridicată decât nivelul minim din UE prevăzut de Directiva 2003/96/CE (359 EUR/1 000 l). 
            
            
               Coerența cu celelalte politici și obiective ale Uniunii
            
            
               Comisia analizează fiecare cerere, luând în considerare funcționarea corespunzătoare a pieței interne, necesitatea de garantare a unei concurențe loiale și punerea în aplicare a politicilor UE în materie de sănătate, mediu, energie și transport. 
            
            
               Această măsură este acceptabilă din perspectiva funcționării corespunzătoare a pieței interne și a necesității de a garanta o concurență loială. Ea vizează compensarea parțială a costurilor suplimentare asociate caracterului insular al Corsicăi. Având în vedere natura izolată și insulară a departamentelor în care se aplică, precum și caracterul moderat al reducerii ratei de impozitare – care este, în plus, foarte ridicată în comparație cu nivelul minim din UE – nu este de așteptat ca măsura să determine modificări ale consumului de carburant prin atragerea consumatorilor din afara acestor zone.
            
            
               Deoarece efectul reducerii fiscale asupra transportului se estimează a fi nesemnificativ, iar pentru orice efecte marginale care ar putea surveni se pot identifica politici compensatorii, măsura nu este incompatibilă cu politicile Uniunii în materie de sănătate, mediu, energie și transport.
            
            
               Perioada de aplicare a măsurii și elaborarea cadrului UE privind impozitarea energiei
            
            
               Articolul 19 alineatul (2) din Directiva 2003/96/CE prevede, pentru acest tip de măsură, o perioadă de maximum șase ani, cu posibilitate de prelungire. Ținând seama de absența oricărui impact negativ al regimului actual asupra comerțului în interiorul UE și asupra nivelului general de impozitare a carburanților în Franța, în scopul asigurării securității juridice pentru regiune, Comisia propune în acest stadiu să se acorde autorizația pentru o perioadă de șase ani, și anume de la 1 ianuarie 2019 până la 31 decembrie 2024.
            
            
               Cu toate acestea, pentru a nu aduce atingere evoluțiilor viitoare ale cadrului juridic existent, este necesar să se prevadă că, în cazul în care Consiliul, hotărând în temeiul articolului 113 din tratat, introduce un sistem general modificat de impozitare a produselor energetice cu care autorizarea de față nu ar fi compatibilă, prezenta decizie va expira la data la care devin aplicabile normele modificate.
            
            
               În cazul în care Consiliul adoptă un nou sistem de acest tip și Comisia consideră că autorizarea propusă în prezenta propunere de decizie este în continuare justificată, Comisia va examina, în mod constructiv și în timp util, orice cerere din partea Franței de acordare a unei autorizații similare adaptate la noul sistem, astfel încât să fie asigurată continuitatea prezentei propuneri.
            
            
               •Normele privind ajutoarele de stat
            
            
               Măsura poate constitui un ajutor de stat în conformitate cu articolul 107 alineatul (1) din TFUE. Dat fiind faptul că ratele reduse se situează peste nivelul minim din UE, măsura ar fi reglementată de articolul 44 din Regulamentul 651/2014/UE (Regulamentul general de exceptare pe categorii de ajutoare) și, astfel, ar fi considerată compatibilă cu piața internă. La expirarea perioadei de valabilitate a Regulamentului general de exceptare pe categorii de ajutoare, la 31 decembrie 2020, ajutorul rămâne scutit pe parcursul unei perioade de ajustare de șase luni [a se vedea articolul 58 alineatul (4) din Regulamentul general de exceptare pe categorii]. Decizia nu aduce atingere normelor aplicabile în materie de ajutoare de stat în perioada care face obiectul derogării.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               •Temei juridic
            
            
               Articolul 19 din Directiva 2003/96/CE a Consiliului.
            
            
               •Principiul subsidiarității
            
            
               Domeniul fiscalității indirecte reglementat de articolul 113 din TFUE nu este, în sine, de competența exclusivă a Uniunii Europene în sensul articolului 3 din tratat.
            
            
               Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate, pentru verificarea conformității cu principiul subsidiarității.
            
            
               •Principiul proporționalității
            
            
               Propunerea respectă principiul proporționalității. Reducerea impozitului nu depășește ceea ce este necesar pentru atingerea obiectivului în cauză.
            
            
               •Alegerea instrumentelor
            
            
               Instrumentul propus: decizie de punere în aplicare a Consiliului.
            
            
               Articolul 19 din Directiva 2003/96/CE prevede doar acest tip de măsură.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               Măsura nu impune o evaluare a legislației existente.
            
            
               •Consultarea părților interesate
            
            
               Propunerea constă într-o reducere a impozitelor, care se referă doar la Franța.
            
            
               •Obținerea și utilizarea expertizei
            
            
               Nu a fost utilizată expertiză externă.
            
            
               •Evaluarea impactului
            
            
               Nu a fost efectuată o evaluare a impactului.
            
            
               •Drepturile fundamentale
            
         
         
            
               Măsura nu privește drepturile fundamentale.
            
            
               4.IMPLICAȚII BUGETARE
            
            
               Măsura nu impune nicio sarcină financiară și administrativă pentru Uniune, prin urmare, propunerea nu are implicații asupra bugetului Uniunii.
            
            
               5.ALTE ELEMENTE
            
            
               Planuri de punere în aplicare și măsuri de monitorizare, evaluare și raportare 
            
            
               Nu este necesar un plan de punere în aplicare. Prezenta propunere se referă la o autorizație de reducere a unei taxe pentru un singur stat membru, la cererea acestuia. Autorizația este acordată pentru o perioadă limitată de șase ani. Rata de impozitare care se va aplica va fi mai mare decât nivelul minim de impozitare stabilit prin Directiva privind impozitarea energiei. Măsura poate fi evaluată în cazul unei cereri de reînnoire după expirarea perioadei de șase ani.
            
            
               •Rezumatul măsurii propuse
            
            
               Comisia propune autorizarea reducerii fiscale de 10 EUR/1 000 l până la 31 decembrie 2024, permițând astfel Franței să aplice o rată redusă de impozitare a benzinei fără plumb utilizate drept carburant și eliberate pentru consum în departamentele insulei Corsica.
            
            
               2019/0004 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind autorizarea Franței în vederea aplicării unei rate reduse de impozitare a benzinei fără plumb utilizate drept carburant și eliberate pentru consum în departamentele din insula Corsica în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  1
               , în special articolul 19 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Prin Decizia 2007/880/CE a Consiliului
                  2
                și Decizia de punere în aplicare a Consiliului 2013/192/UE
                  3
               , Franța a fost autorizată să aplice o rată redusă de impozitare a benzinei fără plumb utilizate drept carburant și eliberate pentru consum în departamentele din insula Corsica, în conformitate cu articolul 19 din Directiva 2003/96/CE.
            
            
               (2)Prin scrisoarea din data de 26 septembrie 2018, Franța a solicitat o autorizație de aplicare a unei rate reduse a impozitului pe energie pentru benzina fără plumb utilizată drept carburant, prin extinderea unei practici aplicate în temeiul Deciziei 2007/880/CE și al Deciziei de punere în aplicare 2013/192/UE. Reducerea se ridică la 1 EUR per hectolitru. Autorizația este solicitată pentru perioada 1 ianuarie 2019 - 31 decembrie 2024. În Corsica, furnizarea benzinei fără plumb la stațiile de distribuție implică un cost substanțial mai mare decât în Franța continentală, prețurile finale fiind cu peste 0,10 EUR pe litru mai mari decât cele de pe continent.
            
            
               (3)Prin reducerea impozitului pentru benzina fără plumb suportat de consumatorii din Corsica, consumatorii în cauză ar beneficia de condiții mai apropiate de cele observate în Franța continentală. Prin urmare, această măsură corespunde obiectivelor politicii regionale și de coeziune.
            
         
         
            
               (4)Reducerea impozitului nu este mai mare decât este necesar pentru a se ține cont de costurile suplimentare de transport și de distribuție suportate de consumatorii din Corsica.
            
            
               (5)Nivelul final de impozitare respectă ratele minime prevăzute în Directiva 2003/96/CE, care se situează în prezent la 359 EUR/1 000 litri (sau 35,90 EUR/hectolitru).
            
            
               (6)Având în vedere caracterul izolat și insular al departamentelor cărora li se aplică, precum și caracterul limitat al reducerii ratei, care este, de altfel, foarte ridicată în raport cu nivelul minim prevăzut de Directiva 2003/96/CE, măsura solicitată nu va determina deplasări legate în mod specific de aprovizionarea cu carburant.
            
            
               (7)În consecință, măsura este acceptabilă din punctul de vedere al funcționării corespunzătoare a pieței interne și al nevoii de a asigura concurența loială și nu este incompatibilă cu politicile Uniunii din domeniul sănătății, al mediului, al energiei și al transportului.
            
            
               (8)Astfel, în conformitate cu dispozițiile articolului 19 alineatul (2) din Directiva 2003/96/CE, Franța ar trebui să fie autorizată să aplice o rată redusă de impozitare a benzinei fără plumb utilizate drept carburant și eliberate pentru consum în insula Corsica, până la 31 decembrie 2024.
            
            
               (9)Conform articolului 19 alineatul (2) din Directiva 2003/96/CE, fiecare autorizație acordată în temeiul articolului respectiv trebuie să fie strict limitată în timp.
            
            
               (10)Pentru a asigura un grad suficient de certitudine în regiunile vizate, autorizarea ar trebui acordată pe o perioadă de șase ani. Cu toate acestea, pentru a nu aduce atingere evoluțiilor viitoare ale cadrului juridic existent, este necesar să se prevadă că, în cazul în care Consiliul, hotărând în temeiul articolului 113 din tratat, introduce un sistem general modificat de impozitare a produselor energetice cu care autorizarea de față nu ar fi compatibilă, prezenta decizie expiră la data la care devin aplicabile normele privind respectivul sistem modificat.
            
            
               (11)Trebuie să se asigure Franței posibilitatea de a aplica reducerea specifică prevăzută de prezenta decizie fără întrerupere în raport cu situația existentă înainte de 1 ianuarie 2019 în temeiul Deciziei de punere în aplicare 2013/192/UE. În consecință, autorizarea solicitată trebuie acordată începând cu data de 1 ianuarie 2019.
            
            
               (12)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Franța este autorizată să aplice o reducere a ratei de impozitare care nu depășește 1 EUR per hectolitru pentru benzina fără plumb utilizată drept carburant și eliberată pentru consum în departamentele din insula Corsica.
            
            
               Pentru a se evita o compensație în exces, reducerea nu trebuie să depășească costurile suplimentare de transport, depozitare și distribuție în raport cu Franța continentală.
            
            
               Rata redusă trebuie să respecte obligațiile prevăzute de Directiva 2003/96/CE, în special ratele minime menționate la articolul 7.
            
            
               Articolul 2
            
            
               Prezenta decizie se aplică de la 1 ianuarie 2019 și expiră la 31 decembrie 2024.
            
            
               Cu toate acestea, în cazul în care Consiliul, hotărând în temeiul articolului 113 din tratat, introduce un sistem general modificat de impozitare a produselor energetice cu care autorizația acordată în conformitate cu articolul 1 din prezenta decizie nu ar fi compatibilă, prezenta decizie expiră la data la care devin aplicabile normele privind respectivul sistem modificat. 
            
            
               Articolul 3
            
            
               Prezenta decizie se adresează Franței.
            
            
               Adoptată la Bruxelles,
            
         
         
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51.
               
               
                  
                     (2)
                  
                        Decizia 2007/880/CE a Consiliului din 20 decembrie 2007 de autorizare a Franței în vederea aplicării unui nivel redus de impozitare a benzinei fără plumb utilizate drept carburant și eliberate pentru consum în departamentele din insula Corsica în conformitate cu articolul 19 din Directiva 2003/96/CE (JO L 346, 29.12.2007, p. 15).
               
               
                  
                     (3)
                  
                        Decizia de punere în aplicare 2013/192/UE a Consiliului din 22 aprilie 2013 de autorizare a Republicii Franceze în vederea aplicării unei rate reduse de impozitare a benzinei fără plumb utilizate drept carburant și eliberate pentru consum în departamentele din insula Corsica în conformitate cu articolul 19 din Directiva 2003/96/CE (JO L 113, 25.4.2013, p. 13).